Էդուարդ Մարոու

Էդուարդ Մարոու (անգլ.՝ Edward R. "Ed" Murrow, ապրիլի 25, 1908(1908-04-25)[…], Գրինսբորո, Հյուսիսային Կարոլինա, ԱՄՆ - ապրիլի 27, 1965(1965-04-27)[…], Pawling), ամերիկյան հեռուստատեսության և ռադիոյի հայտնի լրագրող։ 
Ճանաչում է ձեռք բերել Մեծ Բրիտանիայի համար մղվող ճակատամարտի ժամանակ Լոնդոնից հեռարձակված իր ռադիոռեպորտաժների շնորհիվ, որոնք հսկայական լսարաններ են հավաքել ԱՄՆ-ում և Կանադայում։ Որոշ պատմաբաններ Մարոուին համարում են լրագրության պատմության խոշորագույն դեմքերից մեկը։ Մարոուի ռեպորտաժները միշտ աչքի են ընկել անկեղծությամբ ու ազնվությամբ։ Առաջիններից մեկն է եղել, որ լրատվական ռեպորտաժներ է վարել հեռուստատեսությունում։ 1954 թվականին Մարոուի հեռարձակումները հանգեցրել են  նրան, որ հանրապետական ​​սենատոր Ջոզեֆ Մաքարթին քննադատվել է հասարակության կողմից, և նրա  գործունեությունն անկում է ապրել։


== Կենսագրություն ==
Ծնվել է Հյուսիսային Կարոլինայում՝ քվակերների ընտանիքում։ 1926 թվականին՝ միջնակարգ դպրոցն ավարտելուց հետո, Պուլմանում ընդունվել է Վաշինգտոնի նահանգային քոլեջ (այժմ՝ Վաշինգտոնի պետական համալսարան) և ստացել է լեզվաբանի դիպլոմ։ 1930 թվականին՝ բակալավրի կոչում ստանալուց հետո, նա վերադարձել է Նյու Յորք։
1932-1935 թվականներին եղել է միջազգային կրթության ինստիտուտի փոխտնօրեն, արտասահմանյան փախստական գիտնականների օգնության Շտապ հանձնաժողովի քարտուղարի տեղակալ. օգնել է անվանի գերմանացի գիտնականներին, որոնք կորցրել էին իրենց աշխատանքը կամ փախել էին նացիստական ռեժիմից։
1935 թվականին միացել է CBS ամերիկյան հեռուստառադիոցանցին՝ որպես բանակցությունների և կրթական ճյուղի տնօրեն և աշխատել է այս ընկերությունում իր ամբողջ գործունեության ընթացքում։ Բացի հաղորդավար Բոբ Թրաուտից, հեռուստաալիքում այն ժամանակ առհասարակ նորությունների բաժին չկար։ 1937 թվականին Մարոուն ուղևորվել է Լոնդոն՝ որպես CBS-ի եվրոպական մասնաճյուղի տնօրեն։ Եվրոպայի մայրցամաքային երկրների համար համանման պաշտոնում աշխատանքի է ընդունել Ուիլիամ Շիրերին։ Նրա աշխատակից լրագրողները հետագայում կոչվել են «Մարոուի տղաներ»։
1958 թվականին ելույթ է ունեցել Հեռուստատեսության և ռադիոյի լրագրողների ասոցացիայի (Radio and Television News Directors Association) առջև և փնովել է ԶԼՄ-ներին՝ ասելով, որ նրանք եկամուտը հասարակության շահերից բարձր են դասում՝ այդպիսով անկման, էսկապիզմի և իրականությունից անջատման խթան դառնալով։ Համարվում է, որ հենց այս ելույթի պատճառով է Մերոուն հեռացել CBS News-ից։
2005 թվականին Ջորջ Քլունին նկարահանել է «Բարի գիշեր և հաջողություն» պատմավավերագրական ֆիլմը, որը պատմում է Մարոուի և սենատոր Մաքարթու հակամարտության մասին. վերջինիս Մարոուն մեղադրել էր դեմագոգիայի և ամերիկացիների ժողովրդավարական իրավունքների խախտման մեջ։ Երբ Քլունին հարցրել են, թե ինչու նա անձամբ չի կատարել լրագրողի դերը, նա պատասխանել է.


== Հայտնի խոսքեր ==
Հեռուստատեսության մասին.
Այն կարող է ուսուցանել, լուսավորել և նույնիսկ ոգեշնչել այնքան ժամանակ, քանի դեռ մարդիկ այն ճիշտ են օգտագործում։ Հակառակ դեպքում այն ընդամենը արկղ է՝ լարերով և լամպերով։
— RTNDA համագումարի ժամանակ, 1958 թվականի հոկտեմբերի 15

Վախի մասին.
Ոչ ոք չի կարող վախեցնել ամբողջ ազգին, եթե ինքը ազգը չօգնի այդ հարցում։
— Աշխատակիցների ժողովի ժամանակ ունեցած ելույթից, 1954 թվական, մարտի 9-ը

Քաղաքացիական ազատությունների պաշտպանության մասին.
Մենք գործով պնդում և ապացուցում ենք, որ պաշտպանում ենք ազատությունը, որտեղ էլ որ այն լինի։ Բայց մենք չենք կարող պաշտպանել ազատությունը երկրի սահմաններից դուրս, եթե ունակ չենք այն պաշտպանել ներսում։

«Բարի գիշեր և հաջողություն (անգլ.՝ Good night, and good luck)»,- Մերոուն միշտ այս բառերով է ավարտել իր հաղորդումները։


== Տես նաև ==
Բարի գիշեր և հաջողություն


== Ծանոթագրություններ ==